Meta l-Ministru tal-Finanzi kien qiegħed jaqra d-diskors tal-Budget il-ġimgħa l-oħra d-diskors tiegħu kien maqlub għal-lingwa tas-sinjali (bil-malti). L-istess id-diskors tal-Kap tal-Opposizzjoni l-bieraħ u iktar tard matul il-ġimgħa l-istess ser jiġri bit-tweġiba tal-Prim Ministru. Tajjeb. Anzi tajjeb ħafna. Huwa neċessarju li nifhmu li dan m'huwiex xi kapriċċ iżda neċessita. Hu pass pożittiv. Iżda huwa meħtieġ li dan ikun estiż għall-oqsma kollha tal-amministrazzjoni pubblika. Bħala minimu naħseb li hu neċessarju li jkun hemm aċċess għal-lingwa tas-sinjali f'dawk l-oqsma tal-amministrazzjoni pubblika li huma f'kuntatt dirett mal-pubbliku. Hu neċessarju li l-Korp tal-Pulizija jkollu membri tiegħu imħarrġa biex jikkomunikaw bil-lingwa tas-sinjali għax il-pulizija f'kull ħin ikunu in kuntatt ma kull settur tal-popolazzjoni u huwa neċessarju li jkun possibli li l-pulizija tkun f'posizzjoni li tikkomunika ma kulħadd. L-istess jgħodd għad-dipartiment tal-protezzjoni ċivili, għad-dipartment tal-edukazzjoni, għad-dipartiment tas-servizzi soċjali kif ukoll għall-Kunsilli Lokali. Mhux faċli li tħarreġ in-nies mil-lum għal għada. Dan nifhmu. Bħalma nifhem l-impenn li s-soċjetá tagħna tkun dejjem iktar inklussiva: tagħti spazju lil kulħadd, tisma' lil kulħadd u tagħti l-opportunitá lil kulħadd biex isemma' leħnu. Huwa proċess li jieħu ż-żmien. Imma huwa proċess li bħalma ġie emfasizzat fil- Manifest Elettorali ta' Alternattiva Demokratika fl-aħħar elezzjoni ġenerali , jeħtieġ li jwassal biex il-lingwa tas-sinjali tkun rikonoxxuta ukoll bħala lingwa uffiċjali tal-pajjiż. B'hekk inkunu dejjem iktar pajjiż li jinkludi lil kulħadd: jisma' lil kulħadd u jħalli lil kulħadd isemma' leħnu b'dik il-lingwa li jifhem u li hu kapaċi juża. Ippubblikat fuq iNews it-Tlieta 12 ta' Novembru 2013